Avon Products. Avon Products - toʻgʻridan-toʻgʻri sotuv modeliga asoslab faoliyat olib borayotgan kosmetika kompaniyasi. Avon Products, Inc. goʻzallik vositalari, jumladan teri parvarishi, parfyumeriya va kosmetika mahsulotlarini ishlab chiqaradi. Bundan tashqari, Avon brendi ostida uchinchi tomon uy-roʻzgʻor buyumlari va moda aksessuarlari: zargarlik buyumlari, soatlar, poyabzallar, idish-tovoqlar, suvenirlar, bolalar tovarlari va oziq-ovqat sotiladi (sotuvning toʻrtdan bir qismini ushbu sektor tashkil qiladi). Asosiy savdo hududi – Janubiy Amerika, shuningdek, Yevropa, Yaqin Sharq, Afrika, Shimoliy Amerika va Osiyo-Tinch okeani mintaqasi. Hammasi boʻlib kompaniya 57 mamlakatda savdo operatsiyalarini olib boradi, bundan tashqari, mahsulotlar yana 18 ta davlatda tarqatiladi. Faoliyati. Avon 57 mamlakatda faoliyat yuritadi va kompaniya mahsulotlari 15 mamlakatda sotiladi. Kompaniyaning boʻlinmalari geografik prinsipga muvofiq tuzilgan: Asosiy tadqiqot laboratoriyasi Suffernda (Nyu York), qoʻshimchasi Shanxay va Xitoyda, yordamchi laboratoriyasi Argentina, Braziliya, Meksika, Polsha va Janubiy Afrikada joylashgan. 2018-yil oxirida kompaniyada 23 ming kishi ishlagan. Ulardan 500 nafari Shimoliy Amerika boʻlimida ishlagan. Tanqidlar. 2010-yilning aprel oyida kompaniyaning bir qator yuqori martabali menejerlari poraxoʻrlikda ayblangan. AQSh Qimmatli qogʻozlar va birjalar komissiyasi (SEC) chet ellik amaldorlarga pora berganlikda gumon qilingan tergovni boshlagan. 2011-yil oktabr oyida AQSh Qimmatli qogʻozlar komissiyasi Avon faoliyati yuzasidan tekshiruv boshlaydi. 2018-yil yanvar oyida Avon Yevropa sudida Buyuk Britaniya hukumati bilan soliqqa qarshi sudda yutqazgan. Sud qaroriga koʻra, toʻgʻridan-toʻgʻri sotuv amaliyoti qoʻshilgan qiymat soligʻiga tortiladi. 2019-yil yanvar oyida Avon antisellyulit kremi reklamasi jamoatchilikning noroziligiga sabab boʻlib, kompaniyani kechirim soʻrashga va materiallarni olib tashlashga majbur qilgan.